## La Generalitat actualitzarà el sistema d’alerta precoç de Salut Pública en el marc de les mesures del pla Endavant

*** Vicente Martínez Mus manté una reunió de treball amb Marciano Gómez i el seu equip tècnic per a continuar reforçant la coordinació en l’execució del pla de recuperació Endavant
* Els treballs d’emergència en infraestructures sanitàries estan finalitzats i els esforços se centren en iniciatives a mitjà termini**

El vicepresident segon per a la Recuperació, Medi Ambient, Infraestructures i Territori, Vicente Martínez Mus, s’ha reunit amb el conseller de Sanitat, Marciano Gómez, i els seus respectius equips amb l’objectiu d’avançar en actuacions en l’àmbit sanitari dins del pla Endavant i ha confirmat que en el marc d’esta iniciativa s’actualitzarà el sistema d’alerta precoç de Salut Pública.

La Generalitat va iniciar la setmana passada una agenda de reunions de treball entre departaments amb l’objectiu de continuar reforçant la coordinació en l’execució del pla de recuperació Endavant i avançar en les actuacions de reconstrucció. Estes trobades, que se succeiran amb la resta de les àrees, tenen com a finalitat revisar el grau de desenrotllament del pla i ajustar la col·laboració entre les diferents conselleries.

El conseller de Sanitat ha explicat que, a través del sistema d’alerta precoç de Salut Pública, “es manté la població informada en situacions d’alertes epidemiològiques o en matèria de sanitat ambiental, de seguretat alimentària o laboral, entre altres”.

En la trobada s’ha destacat que el sistema d’alerta precoç va complir la seua funció després de les riuades, “la qual cosa va permetre evitar que sorgiren possibles epidèmies”, ha recordat Marciano Gómez. “Gràcies a la vigilància epidemiològica en Salut Pública i al sistema d’alertes, mitjançant el qual es transmetia les recomanacions a la població, es va reduir l’impacte davant el risc de malalties”, ha afegit.

En estos moments s’està treballant en l’actualització del sistema la finalitat del qual és garantir, davant una situació d’emergència, l’avaluació ràpida del risc i la gestió eficient de qualsevol amenaça per a la salut de la població, mitjançant l’establiment precoç de mesures de vigilància i control per a la prevenció i la mitigació del seu potencial impacte.

Martínez Mus ha explicat que el pla Recuperem va sorgir per a atendre l’emergència i començar les primeres actuacions de reparació. Al mateix temps, ha recordat, que es va dissenyar i va aprovar el pla Endavant, “un full de ruta per a recuperar el territori i les condicions de vida de la ciutadania i per a reforçar la prevenció davant de futurs episodis”. En este sentit, s’ha indicat que les obres d’emergència en infraestructures sanitàries han conclòs i ara s’aborden les actuacions a mitjà i llarg termini.

En estos moments, el pla Endavant compta amb aproximadament la mitat de les iniciatives, 166 de 343, en curs o completades, i es continua avaluant la implantació de la resta de mesures, coordinant esforços i tractant de ser més eficaços, “conscients com som que alguns projectes, especialment els que impliquen l’execució de grans obres, necessiten terminis d’execució més llargs”, ha assenyalat Martínez Mus.

Per cada un dels quatre eixos estratègics que estructuren el pla, l’eix persones té 5 iniciatives completades i 22 en curs; el de teixit empresarial i econòmic en té 4 completades i 28 en curs; medi ambient, 5 completades i 42 en curs i, per la seua banda, el de teixit social i comunitari en té 4 completades i 8 en curs.

Fecha: 24/11/2025